Καλοκαίρι σημαίνει Ελλάδα
συνέντευξη με τον Παύλο Κοτρώτσιο, Πρόεδρο της ελληνοαμερικανικής έκθεσης Ερμής-΄Εξπο
O διοργανωτής της ετήσιας Ελληνοαμερικανικής έκθεσης του Ερμή, Παύλος Κοτρώτσιος, μιλά στον Γιώργο Μπίστη για το ενδιαφέρον της ομογένειας να βοηθήσει στην οικονομική αναστήλωση της Ελλάδας. ΓΜ: Κύριε Κοτρώτσιε ξεκινάτε την εβδομάδα αυτή μαζί με την οικογένειά σας ταξίδι στην Ελλάδα για να συμβάλετε, όπως και πολλοί άλλοι ελληνοαμερικανοί, στην ενίσχυση του ελληνικού τουρισμού. Στα πλαίσια όμως του ταξιδιού σας αυτού, όπως μαθαίνουμε, θα έχετε και σειρά επαφών που αποβλέπουν στο να διαπιστώσετε τι είδους βοήθεια χρειάζεται περισσότερο η Ελλάδα από τους ομογενείς στην Αμερική, προκειμένου να ενημερώσετε τα μέλη του Ελληνοαμερικανικού Εθνικού Συμβουλίου, του οποίου προεδρεύετε, όταν επιστρέψετε στις ΗΠΑ. Τι ακριβώς έχετε κατά νού; ΠΚ: Κατ’ αρχήν ευχαριστώ πάρα πολύ την Φωνή της Αμερικής που τόσο πολύ σπουδαίο ρόλο παίζει μέσα από το κέντρο των αποφάσεων να μεταδίδει στην Ελλάδα μας, την γενέτειρά μας, τα νέα μας από εδώ αλλά και το τι γίνεται εκεί προς εμάς εδώ. Να σε ευχαριστήσω λοιπόν και να σου πω, ναι, βεβαίως, τώρα ήρθε ο καιρός που πρέπει και οικογενειακά πια να πάμε στην Ελλάδα γιατί είναι καλοκαίρι και καλοκαίρι για μας σημαίνει θάλασσα, ήλιος, φίλοι, συγγενείς και οικογένεια. Όλα αυτά τα πράγματα, όταν τα βάλεις κατά νουν ισοδυναμούν με την Ελλάδα μας. Βέβαια φέτος η κίνηση αυτή έχει, όπως προείπες κι εσύ, ιδιαίτερη σημασία. Στόχος είναι να πάμε όλοι μας το καλοκαίρι στην Ελλάδα και να επισκεπτόμαστε την Ελλάδα όσο το δυνατόν περισσότερες φορές μπορούμε και μας δίνεται η ευκαιρία. Κι επίσης να λέμε στους φίλους μας, συμπατριώτες Αμερικανούς, όχι αποκλειστικά και μόνον ελληνοαμερικανούς, να τους προτρέπουμε να έρχονται μαζί μας στην Ελλάδα. Σίγουρα θα έχω συσκέψεις με επιχειρηματίες, με ανθρώπους των εμπορικών επιμελητηρίων αλλά και με ανθρώπους των διαφόρων υπουργείων. Τούτη εδώ την ώρα που υπάρχει η κρίση είναι ώρα για σκέψη, για περισυλλογή, για να γίνουν ορισμένες συνεργασίες κι αν θέλεις ακόμα και στρατηγικές συμμαχίες. Εμείς θα προσπαθήσουμε να δείξουμε την αγωνία και την ανησυχία των ομογενών της Αμερικής για το τι γίνεται εκεί και να δώσουμε την έννοια ότι πολλοί από τους ομογενείς θέλουν να επενδύσουν στην πατρίδα, θέλουν να επενδύσουν στην Ελλάδα, όπως επενδύουν και εδώ. Αλλά πρέπει να δούμε και από την άλλη πλευρά κάποιο φως στην άκρη του τούνελ. Θέλω να πω ότι κανείς δεν βάζει σήμερα τα λεφτά του με τέτοια κρίση για να τα χάσει. Θα πρέπει λοιπόν οι δύο πλευρές να έρθουν ακόμα πιο κοντά γιατί ο Έλληνας θα είναι εκείνος που θα βάλει πάλι το χέρι στην τσέπη και θα επενδύσει. Γιατί ξέρεις πολύ καλά φίλε Γιώργο ότι ο Έλληνας του εξωτερικού αφ ενός μεν συνδέεται συναισθηματικά με την Ελλάδα αφ ετέρου θέλει να προοδεύσει μια επιχείρηση, μια επένδυση στην γενέτειρα. Κι αυτό για να μπορεί να προσφέρει περισσότερες δουλειές αλλά και για να εξασφαλίσει, γιατί όχι, και περισσότερα κέρδη. Μια επένδυση γίνεται για να αποφέρει κέρδη. Αν δεν έχει ένας επιχειρηματίας κάποιο κέρδος, τότε γιατί να κάνει την επένδυση; ΓΜ: Ας έρθουμε τώρα στην Ερμής-Έξπο, που έκλεισε φέτος 20 χρόνια λειτουργίας, και της οποίας η επόμενη διοργάνωση θα γίνει την άνοιξη του 1012. Την φορά αυτή μαθαίνουμε ότι σχεδιάζετε η έκθεση να διοργανωθεί σε δύο αμερικανικές μεγαλουπόλεις, αντί της μιας στην οποία γίνονταν μέχρι τώρα. Γιατί η αλλαγή αυτή; ΠΚ: Πολύ σωστά. Πριν από δέκα χρόνια, αν θυμάσαι, είχαμε πάει στην Νέα Υόρκη και το Σικάγο. Είχαμε πάει επίσης Σικάγο-Νέα Υόρκη, ξανά Σικάγο και μετά ξαναγυρίσαμε στο Ατλάντικ Σίτυ. Έ, τώρα, μετά από δέκα χρόνια νομίζω ότι το δικαιούμαστε να κάνουμε δύο εκθέσεις. Θα ξεκινήσουμε με μια ολοήμερη στην Νέα Υόρκη, στις 15 Μαρτίου στο ξενοδοχείο Ράντισον και μετά θα πάμε στο Τροπικάνα του Ατλάντικ Σίτυ, όπου τα μπωλρουμ και όλες οι αίθουσες είναι κλεισμένες από την Έκθεση Ερμής-Έξπο για τις 17 και 18 Μαρτίου. Πέρσι ήρθε στην έκθεσή μας από την Αμοργό ο κύριος Βεξής. Έφερε και μας παρουσίασε το «Αμόργειο» που πραγματικά πέτυχε γιατί αυτή την στιγμή εισάγεται στην Αμερική. Χαίρομαι που επιλέξανε την έκθεση του Ερμή για να το δειγματίσουν, να γνωρίσουν συνεργάτες και να αρχίσουν να διοχετεύουν το Αμόργειο Ρακόμελο στην αμερικανική αγορά. Νέα προσθήκη του χρόνου θα είναι η έκθεση βιβλίου, που θα συμπεριλαμβάνει διάφορους εκδότες, δημοσιογράφους, συγγραφείς, ανθρώπους του πνεύματος και των γραμμάτων. Η άλλη καινοτομία μας θα είναι ένα σεμινάριο για μηχανικούς, αρχιτέκτονες και κατασκευαστές στο πρότυπο των σεμιναρίων που κάνουμε κάθε χρόνο με μεγάλη επιτυχία για τους γιατρούς, για τους δικηγόρους και για την νεολαία. Μια τρίτη καινοτομία μας είναι η μόνιμη έκθεση ελληνικών προϊόντων που χρησιμοποιώντας την γνώση, τις διασυνδέσεις και την εμπειρία μας, θέλουμε να δώσουμε μόνιμο βατήρα σε όσους μικρούς, μεσαίους και μεγάλους θέλουν να έχουν κάποια παρουσία στην αμερικανική αγορά. ΓΜ: Λοιπόν κ. Κοτρώτσιε, καλή παραμονή στην Ελλάδα και με το καλό να τα ξαναπούμε με την επιστροφή σας στις Ηνωμένες Πολιτείες στο τέλος του καλοκαιριού.